নাগরিক সমাজ শিশু-কিশোরদের এই আন্দোলনকে নৈতিক সমর্থন দিয়েছে। কোনো জায়গায় পিতা কোনো জায়গায় মাতা, কোনো জায়গায় দাদা-দাদী বা নানা-নানী শিশু-কিশোরদের পাশে দাঁড়িয়েছেন। আমার অন্তর ছিল শিশু-কিশোরদের পাশে; সশরীরে তাদের আন্দোলনের ধারেকাছে যাইনি, সশরীরে কারো সাথে কথা বলিনি যেন কেউ অপবাদ দিতে না পারে যে, রাজনৈতিক ব্যক্তি ইবরাহিম উসকানি দিচ্ছে। টিভিতে বলেছি, ফেসবুকে লিখেছি, পেপারে লিখছি। দেশব্যাপী নাগরিক সমাজ বিভিন্ন কর্মসূচি হাতে নিয়েছে। এ রকম একটি আলোচনা সভা ছিল সোমবার ৬ আগস্ট বেলা ১১টা থেকে ১:৩০ মিনিট পর্যন্ত; জাতীয় প্রেস ক্লাবে। ‘উদ্বিগ্ন নাগরিক সমাজ’-এর ব্যানারে অনুষ্ঠিত সভায় সভাপতিত্ব করেছিলেন বিশিষ্ট মুক্তিযোদ্ধা ডাক্তার জাফরুল্লাহ চৌধুরী এবং সঞ্চালনা করেছিলেন প্রফেসর আসিফ নজরুল। কোনো প্রধান অতিথি ছিলেন না।